<classify> Mkwasa anatajwa kupewa jukumu la kuifundisha Stars kwa muda mfupi, baada ya Nooij kutimuliwa kwa kufanya vibaya katika michuano mbalimbali ikiwemo mchezo wa mwishoni mwa wiki wa kuwania kushiriki fainali za Kombe la Wachezaji wa Ligi ya Ndani CHAN dhidi ya Uganda baada ya kufungwa mabao 3-0.Baada ya mchezo huo, Kamati ya Utendaji ya TFF ilitangaza rasmi kumfuta kazi Mholanzi huyo kuanzia juzi na kulivunja rasmi benchi la ufundi, ikiahidi kutangaza benchi jipya karibuni.Leo Rais wa TFF, Jamal Malinzi anatarajia kukutana na waandishi wa habari jijini Dar es Salaam.Akijibu maswali ya waandishi wa habari jana wakati wa mazoezi ya Yanga kwenye Uwanja wa Karume, Ilala, Katibu Mkuu wa Klabu hiyo, Dk Jonas Tiboroha alisema sidhani kama Mkwasa atakuwa ni muarobaini, je, mabadiliko? Au akishindwa akienda yeye atafanya itakuwa ni vile vile.Dk Tiboroha alisema haamini kama Mkwassa atakwenda kuifundisha Stars moja kwa moja kama ambavyo amekuwa akisikia kwenye vyombo vya habari kwani bado ni kocha wao na ana mkataba wa muda mrefu wa kukinoa kikosi hicho hivyo wanamhitaji.Wakati Dk Tiboroha akisema si kocha huyo aliyewahi kuwa kiungo mahiri wa Yanga na Taifa Stars si muarobaini, Katibu Mkuu wa zamani wa Simba, Mwina Kaduguda naye pia hakubaliani na mabadiliko ya uteuzi wa kocha mpya akisema tatizo haliko kwa Nooij wala kwa wachezaji.Kaduguda akihojiwa na vyombo vya habari alipoenda kutembelea mazoezi ya Yanga jana, alisema tatizo lililopo ni mfumo kwani hata kama ataletwa kocha bora duniani bado hatafanya vizuri.Siwezi kusema ni mfumo gani, kila mtu anaujua mimi naona tatizo halipo kwa kocha wala wachezaji, tuangalie mfumo uliopo ndio unasababisha timu kufanya vibaya, alisema Kaduguda ambaye pamoja na taaluma za uandishi wa habari na sheria, pia ana taaluma ya ukocha.Alisema iwe ni Mkwasa au kocha yeyote atakayechaguliwa kwenda kuifundisha timu hiyo, hakutakuwa na mafanikio kama mfumo uliopo wa soka nchini hautabadilika.Kufukuzwa kazi kwa Nooij kulitarajiwa na wengi kwani kabla ya mechi hiyo dhidi ya Uganda, The Cranes, TFF ilimpa masharti kocha huyo kwa kueleza kuwa mechi dhidi ya Uganda ambayo marudio yatakuwa wiki mbili zijazo jijini Kampala, ilikuwa kipimo chake cha mwisho na akishindwa kuipeleka timu Rwanda 2016, atafukuzwa kazi.Hiyo ilitokana na Stars kupoteza mechi zote tatu za makundi za michuano ya Cosafa nchini Afrika Kusini ambako ilialikwa mwezi uliopita, na kipigo dhidi ya Misri katika kufuzu kwa Afcon 2017, kilifuatia matokeo hayo mabaya.Mechi ya juzi ilikuwa ya tano mfululizo kwa Nooij kupoteza na kufanya acheze mechi 18 tangu aajiriwe na kati ya hizo, ameshinda mechi tatu tu, akitoka sare saba na kupoteza mechi nane.Mholanzi huyo aliyezaliwa Julai 3, 1953 mjini Beverwijk, akiitwa Martinus Ignatius au maarufu kwa jina la Mart Nooij, aliwahi kuwa mkufunzi wa Chama cha Soka cha Uholanzi, na amewahi kufanya kazi Marekani na Kazakhstan.  <topic>: michezo 